Cele 100 de cruci au fost sfinţite şi apoi montate pe terenul respectiv, ca o formă de protest faţă de construirea unei moschei de către Muftiatul Cultului Musulman în România.

GALERIE FOTO

Este al treilea protest organizat pe terenul unde ar urma să fie ridicată moscheea în ultimele săptămâni. La sfârşitul lunii august, mai multe persoane au adus şapte purcei vii vopsiţi cu roşu, galben şi albastru pe terenul din Bulevardul Expoziţiei. De asemenea, două carcase de porci congelate au fost îngropate pe acel teren.

Acţiunea din august a fost filmată, iar înregistrarea a fost postată pe Facebook de unul dintre protestatari, Cătălin Berenghi, sub numele ”Adio Mega Moschee pe Bulevardul Expoziţiei!”. Înregistrarea video era însoţită de mai multe fotografii, iar postarea s-a bucurat de sute de like-uri şi comentarii.

”Am recurs la acest demers deoarece poporul ROMÂN nu a fost întrebat dacă doreşte Mega Moschee, de asemeni noi, la rândul nostru, am recurs la acest gest, fără să întrebăm vreun politician...”, scrie bărbatul.

Iniţiativa acestora a atras numeroase reacţii în presă, iar Muftiul Murat Iusuf, şeful Cultului Musulman din România, s-a declarat ”întristat şi jignit”.

După numai câteva zile, pe 1 septembrie, Cătălin Berenghi a organizat un nou protest. De data aceasta, mai multe persoane au montat o cruce din piatra înaltă de 2,20 metri pentru a sfinţi locul. "Pentru a continua aceasta construcţie, trebuie să dărâme aceasta cruce, să o scoată şi vreau să văd şi eu cum vor face acest lucru, ce vor face. O vor dărâma? O vor scoate cu tractorul? Îi vor da cu barosul?", a declarat atunci Cătălin Berenghi.

La prostestul de luni au participat peste 200 de persoane, doi preoţi care au oficiat slujba, ce a durat aproximativ două ore.